b'\n_START_ARTICLE_\nSevni\xc5\xa1ko-kr\xc5\xa1ki govor\n_START_PARAGRAPH_\nSevni\xc5\xa1ko-kr\xc5\xa1ki govor (sevni\xc5\xa1ko-kr\xc5\xa1ko podnare\xc4\x8dje) je posebna oblika nare\xc4\x8dja znotraj \xc5\xa1tajerske nare\xc4\x8dne skupine slovenskega jezika. Obravnava se kot podnare\xc4\x8dje posavskega nare\xc4\x8dja in predstavlja prehodno obliko med dolenjsko in \xc5\xa1tajersko nare\xc4\x8dno skupino. Gre za starej\xc5\xa1i dolenjski substrat, obogaten s kasnej\xc5\xa1imi \xc5\xa1tajerskimi posebnostmi. Obmo\xc4\x8dje sevni\xc5\xa1ko-kr\xc5\xa1kega govora se razteza vzdol\xc5\xbe obeh bregov reke Save od Zidanega Mostu do tik pred Bre\xc5\xbeicami, nato pa se nadaljuje po desnem bregu Save vse do hrva\xc5\xa1ke meje. Poglavitna naselja na podro\xc4\x8dju sevni\xc5\xa1ko-kr\xc5\xa1kega govora so Rade\xc4\x8de, Loka pri Zidanem Mostu, Bo\xc5\xa1tanj, Sevnica, Zabukovje nad Sevnico, Brestanica, Senovo, Kr\xc5\xa1ko, Drnovo, Cerklje ob Krki, \xc4\x8cate\xc5\xbe ob Savi in Velika Dolina.'